b'\n_START_ARTICLE_\nJabgu\n_START_PARAGRAPH_\nJabgu ali d\xc5\xbeabgu (tur\xc5\xa1ko: yabgu, kar pomeni\xc2\xa0\xc2\xbbvodnik\xc2\xab\xc2\xa0ali\xc2\xa0\xc2\xbbkdor utira pot\xc2\xab) je bil visok dr\xc5\xbeavni polo\xc5\xbeaj v zgodnjih tur\xc5\xa1kih dr\xc5\xbeavah, ki je bil pribli\xc5\xbeno enakovreden polo\xc5\xbeaju podkralja. Polo\xc5\xbeaj je imel ve\xc4\x8d stopenj samostojnosti, od popolne politi\xc4\x8dne in gospodarske podrejenosti do povr\xc5\xa1ne politi\xc4\x8dne obzirnosti do vladajo\xc4\x8dega kagana._NEWLINE_Polo\xc5\xbeaj jabguja je obi\xc4\x8dajno dobil drugi najvi\xc5\xa1je rangirani \xc4\x8dlan vladajo\xc4\x8dega klana (A\xc5\xa1ina). Najvi\xc5\xa1je rangirani je bil seveda kagan sam. Jabgu je bil pogosto mlaj\xc5\xa1i brat vladajo\xc4\x8dega kagana ali predstavnik naslednje generacije, imenovan \xc5\xa1ad (nasledni princ). Mahmud al-Ka\xc5\xa1gari je polo\xc5\xbeaj jabguja opisal kot \xc2\xabpolo\xc5\xbeaj, dve stopnji pod kaganom\xc2\xab, kar pomeni, da je bil \xc5\xa1ad za stopnjo nad jabgujem._NEWLINE_Po razpadu centralizirane dr\xc5\xbeave je jabgu dobil ve\xc4\x8d samostojnosti. Zgodovinski viri omenjajo \xc5\xa1tevilne neodvisne dr\xc5\xbeave, v katerih je bil jabgu naslov njenega najvi\xc5\xa1jega vladarja. Med vladarji izstopata Oguz Jabgu, vladar srednjeazijske dr\xc5\xbeave, ki je nastala v 840. letih po razpadu Drugega tur\xc5\xa1kega kaganata, in Karluk Jabgu, vladar Karlu\xc5\xa1ke plemenske zveze, ki je leta 766 zasedel mesto Sujab v dana\xc5\xa1njem Kirgizistanu. Njegova plemenska zveza je nazadje prerasla v mo\xc4\x8dni Karahanidski kaganat.'